Broj: 711-I-2017-M-375/22-06-17

Zagreb, 16. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Biserke Hatadi, direktorice trgovačkog društva Virovsko komunalno poduzeće d.o.o. za komunalne djelatnosti,** za davanjem mišljenja Povjerenstva,na 186. sjednici održanoj dana 16. rujna 2022.g. daje sljedeće

**MIŠLJENJE**

**S obzirom da je Biserka Hatadi s danom 15. srpnja 2022. prestala obnašati dužnost direktorice trgovačkog društva Virovsko komunalno poduzeće d.o.o. za komunalne djelatnosti, Povjerenstvo utvrđuje da u smislu članka 10. stavka 2. ZSSI/21-a nije dužna podnijeti imovinsku karticu.**

Obrazloženje

Zahtjev za davanjem mišljenja Povjerenstva podnijela je Biserka Hatadi, direktorica trgovačkog društva Virovsko komunalno poduzeće d.o.o. za komunalne djelatnosti. U knjigama ulazne pošte Povjerenstva zahtjev je zaprimljen 31. kolovoza 2022. pod poslovnim brojem 711-U-7565-M-375/22-01-3, povodom kojeg se vodi predmet broj M-375/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona.

Uvidom u podatke sudskog registra nadležnog Trgovačkog suda u Bjelovaru, utvrđeno je da je Općina Virje jedini osnivač trgovačkog društva Virovsko komunalno poduzeće d.o.o. za komunalne djelatnosti te da je Biserka Hatadi upisana kao direktorica navedenog trgovačkog društva, koja prema podacima povijesnog izvatka istu funkciju obavlja od 2017.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositeljica u zahtjevu za mišljenje navodi da je dana 30. kolovoza 2022. zaprimila zaključak Povjerenstva kojim je se poziva da u roku od 15 dana od njegova primitka Povjerenstvu podnese imovinske kartice povodom obnašanja dužnosti direktorice trgovačkog društva Virovsko komunalno poduzeće d.o.o. za komunalne djelatnosti.

Navodi da je navedeno trgovačko društvo osnovala Općina Virje u 2017., ali da isto nije bilo aktivno do danas. Nadalje navodi da je ove godine raspisan natječaj temeljem kojeg je imenovana nova direktorica društva Željka Hasan s danom 15. srpnja 2022. Ističe da je prijava za upis promjene podnesena Trgovačkom sudu u Bjelovaru, ali da ista nije provedena te da će društvo započeti obavljati upisane djelatnosti.

Podnositeljica traži mišljenje Povjerenstva je li dužna Povjerenstvu podnijeti imovinsku karticu, s obzirom da više ne obnaša dužnost direktorice te da novoimenovana direktorica društva još nije upisana u sudski registar.

Povodom navedenog zahtjeva, Povjerenstvo je dopisom Broj: 711-I-1739-M-375/22-02-17 od 6. rujna 2022. zatražilo od Trgovačkog suda u Bjelovaru očitovanje je li zaprimljena prijava za upis promjene direktora trgovačkog društva Virovsko komunalno poduzeće d.o.o. za komunalne djelatnosti, temeljem koje bi se Željka Hasan upisala kao direktorica istog trgovačkog društva, te je li sud donio rješenje kojom se odobrava navedena promjena u sudskom registru, zajedno sa pozivom za dostavom dokumentacije (prijava za upis promjene te rješenje kojim se nalaže upis promjene).

Trgovački sud u Bjelovaru je dopisom od 9. rujna 2022. dostavio prijavu za upis promjene direktora sa prilozima kojim se traži da se Biserka Hatadi briše kao direktorica trgovačkog društva Virovsko komunalno poduzeće d.o.o. za komunalne djelatnosti s danom 15. srpnja 2022., te da se Željka Hasan s navedenim datumom upiše kao direktorica istog društva, Odluku o opozivu od 15. srpnja 2022., kojom se opoziva imenovanje Biserke Hatadi za direktoricu društva od 17. studenoga 2017., Odluku o izboru i imenovanju od 15. srpnja 2022., kojom se Željku Hasan imenuje za direktoricu društva (navedene Odluke donio je Mirko Perok, općinski načelnik Općine Virje i predsjednik Skupštine navedenog trgovačkog društva), te rješenje Trgovačkog suda u Bjelovaru broj: Tt-22/2654-2 od 5. rujna 2022. kojim se određuje upis promjene direktora (člana Uprave) trgovačkog društva sukladno navedenoj prijavi za upis promjene.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 59. stavku 3. ZSSI/21-a osobe koje su prvi put postale obveznici podnošenja imovinske kartice stupanjem na snagu toga Zakona dužne su podnijeti imovinske kartice u roku od 30 dana od dana donošenja pravilnika iz stavka 1. istoga članka.

U ovoj situaciji podnositeljica povodom obnašanja dužnosti direktorice trgovačkog društva Virovsko komunalno poduzeće d.o.o. za komunalne djelatnosti, kojoj je osnivač Općina Virje, danom stupanja na istu dužnost nije postala obveznica, budući da se tada nije smatrala dužnosnicom temeljem odredbi ranije važećeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.).

Podnositeljica bi to postala 25. prosinca 2021. stupanjem na snagu ZSSI/21-a, koji je proširio krug obveznika na direktore trgovačkih društva kojima je većinski osnivač jedinica lokalne samouprave. Stoga bi se radilo o zatečenoj obveznici koja u trenutku prihvaćanja imenovanja na dužnost direktorice trgovačkog društva nije istodobno prihvatila ograničenja koja proizlaze za obveznike Zakona.

Nadalje, uvidom u zaprimljenu dokumentaciju Trgovačkog suda u Bjelovaru, utvrđeno je da je podnositeljica Biserka Hatadi s danom 15. srpnja 2022. razriješena od obnašanja dužnosti direktorice trgovačkog društva Virovsko komunalno poduzeće d.o.o. za komunalne djelatnosti, jer je tada na istu dužnost imenovana Željka Hasan. Upis ove promjene još nije proveden u sudskom registru, iako je sud rješenjem udovoljio prijavi za upis, pri čemu podnositeljica navodi da isto komunalno društvo nije obavljalo djelatnosti zbog kojih je bilo osnovano u 2017.

S obzirom da je Biserka Hatadi s danom 15. srpnja 2022. u primjerenom roku nakon stupanja ZSSI/21-a na snagu prestala obnašati dužnost direktorice trgovačkog društva Virovsko komunalno poduzeće d.o.o. za komunalne djelatnosti, temeljem čega bi bila smatrana obveznicom u smislu odredbe članka 3. stavka 1. podstavka 40. ZSSI/21-a, Povjerenstvo utvrđuje da u smislu članka 10. stavka 2. ZSSI/21-a nije dužna podnijeti imovinsku karticu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 **ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

Dostaviti:

1. Biserka Hatadi, putem mail adrese
2. Objava na internetskoj stranici Povjerenstva
3. Pismohrana